Gedagte vir die dag: God sal vergewe en vergeetFoto: invertedculture.net Tog is dit Ek wat jou opstandigheid vergewe. Ek dink nie meer aan jou sondes nie. (Jesaja 43:25) In die Ou Testament het die mense baie meer gereken op God se genade as wat ons dalk dink. Hulle het geglo God ken die mens, Hy weet dat hy feilbaar is; dat God nie vir ewig vir sy volk kwaad sal bly nie, al het hulle oortree. So het hulle sy genade verstaan. Die Nuwe-Testamentiese perspektief is dat God se genade in Jesus Christus nog veel groter is. In elk geval, God sê hier in Jesaja 43:25 die Jode se sonde is nou vergewe. Dan lees ons iets moois: God “dink nie meer aan hulle sonde nie”. Dit laat ons die vraag vra: Wat gebeur as ons nooit meer aan iets dink nie? Dit vervaag in ons gedagtes, nie waar nie? Ja, ons vergeet mettertyd … Sien jy? God “vergewe en vergeet” – nie letterlik nie, maar op grond van sy keuse. Vergifnis is om te besluit om nie weer aan ’n oortreding te dink nie. So het God eenvoudig besluit om nie meer aan jou sonde te dink nie. Hy wil net nie. Hou jy nou maar ook op om daaraan te dink. Here, dankie vir u vergifnis! Amen.